*Dövlət Radiotezliklər İdarəsinin*

 *01 noyabr 2021-ci il tarixli 158 nömrəli*

*əmri ilə təsdiq edilmişdir*

**Televiziya yayımı ötürücüsü (DVBT/T2) üzrə Anketlərin doldurulmasına dair**

**T Ə L İ M A T**

1. **Ümumi müddəalar**

Azərbaycan Respublikası Nazirlər Kabinetinin 2007-ci il 1 fevral tarixli 22 nömrəli qərarı ilə təsdiq edilmiş “Radiotezliklərin ayrılması, qeydiyyatı, istifadəsi və ödənişlərin təyin olunması Qaydaları”nın 2.24-cü bəndinə əsasən Dövlət Radiotezliklər İdarəsi (bundan sonra – DRİ) tərəfindən istifadəçiyə yaradılacaq şəbəkənin təyinatına uyğun verilmiş anketlər doldurularaq geri qaytarılır, 2.25-ci bəndinə görə isə təqdim olunmuş anket materiallarına əsasən hər bir radiorabitə vasitəsi üçün ödəniş aparıldıqdan sonra, həmin radiorabitə vasitələri DRİ-də qeydiyyata alınır və onların istifadəsinə icazə vərəqələri verilir.

Radiorabitə vasitəsi üzrə anket formaları DRİ-nin rəsmi saytından (https://dri.az/page/6 ünvanı) yüklənilir.

Anket forması doldurularkən bu Təlimatın tələbləri gözlənilməlidir. Anket doldurulduqdan və təsdiq edildikdən sonra DRİ-yə kağız daşıyıcıda və ya elektron formada (scan şəkildə dri.az saytı üzərindən) təqdim olunur.

 Eyni zamanda e-gov.az saytı üzərindən (Radiorabitə vasitələrinin qeydiyyatı üçün müraciətin və sənədlərin qəbulu bölməsi) anket sənədləri təqdim edilə bilər. İnzibati reqlamentə uyğun olaraq sorğu və ona əlavə edilən sənədlər DRİ-də araşdırılır, aradan qaldırılması mümkün olan və imtina üçün əsas olmayan çatışmazlıqlar aşkar edildikdə bu barədə ərizəçiyə 5 gündən gec olmayaraq yazılı məlumat verilir. Onlar aradan qaldırıldıqdan və təkrar sorğu ilə müraciət edildikdən sonra onlara 15 gün müddətində baxılır və müvafiq qərar qəbul edilir.

1. **Anket formasında istifadə edilən əsas anlayışlar**

**DVB-T/T2 –** rəqəmli yerüstü televiziya yayımı standartı

**Çıxış gücü**- avadanlığın efirə maksimum yaydığı siqnalın səviyyəsi

**Daşıyıcı siqnalların modulyasiya rejimi -** daşıyıcı siqnalın ötürülməsi üçün onun yüksək tezlikli siqnala birləşdirilməsi rejimi

**Tezlik spektrindən istifadə rejimi (SFN/MFN) -** bir (SFN) və ya çox (MFN) tezlikli istifadə rejimi

**Texnologiya növü (MPEG 2, MPEG 4)** videoməlumatların rəqəmli kodlama və sıxlaşdırma standartı (formatı)

1. **Anket formasının doldurulmasına dair izahlar**

1-ci sətrdə **(“Məxsus olduğu hüquqi və fiziki şəxsin adı”**) dövlət qeydiyyatından keçmiş hüquqi şəxsin və ya VÖEN sahibi olan fiziki şəxsin qeydiyyata alındığı tam adı yazılır.

2-ci sətrdə **(“Ünvanı, telefonu, faksı, e-maili”**) hüquqi və ya fiziki şəxsin faktiki ünvanı, telefon (şəhər, mobil), faks nömrəsi, elektron poçt ünvanı qeyd olunur. Mobil nömrə kimi əlaqələndirici olaraq ayrılmış şəxsin mobil telefon nömrəsi. Elektron poçt ünvanı kimi təşkilatın rəsmi e-mail ünvanı, bu olmadıqda isə əlaqləndirici şəxsin korporativ və şəxsi e-mail ünvanı qeyd edilir. Fiziki şəxslər üzrə isə mobil nömrə və elektron poçt ünvanı kimi fiziki şəxsə məxsus olan nömrə və e-poçt ünvanı qeyd edilir.

3-cü sətrdə **(“Quraşdırılma məntəqəsi”)** televiziya yayım ötürücüsünün faktiki quraşdırıldığı ünvan, inzibati ərazi vahidi qeyd olunur.

4-cü sətrdə **(“Coğrafi koordinatlar”)** Televiziya yayım ötürücüsünün faktiki quraşdırıldığı yerin coğrafi koordinatları ( E və N) qeyd edilir.

5-ci sətrdə **(“Tipi,markası”)** vericinin modeli və markası qeyd edilir.

6-cı sətrdə **(“Kanalın nömrəsi (tezliyi) (MHs)”)** Azərbaycan Respublikası Milli Televiziya və Radio Şurasının qərarına əsasən ayrılan televiziya yayım kanalının nömrəsi və tezliyi qeyd edilir.

7-ci sətrdə **(“Tezlik zolağının eni (MHs)”)** ayrılmış tezlik zolağının eni qeyd edilir.

8-ci sətrdə **(“Yayım rejimi (Daşıyıcı sayı) (2k, 4k, 8k, 16k, 32k)” )** ötürülən daşıyıcı siqnalların sayı qeyd edilir.

9-cu sətrdə **(“Daşıyıcı siqnalların modulyasiya rejimi”(QPSK,16 QAM,64 QAM))** daşıyıcı siqnalın ötürülməsi üçün onun yüksək tezlikli siqnala birləşdirilməsi qeyd edilir.

10-cu sətrdə **(“Tezlik spektrindən istifadə rejimi (SNF/MFN)”)** bir (SFN) və ya çox (MFN) tezlikli şəbəkə rejimi qeyd edilir.

11-ci sətrdə **(“Texnologiya növü ( MPEG2, MPEG 4)”)** videoməlumatların rəqəmli kodlama və sıxlaşdırma standartı (formatı) qeyd edilir.

12-ci sətrdə **(“Çıxış gücü”)** ötürücünün efirə yaydığı siqnalın maksimum səviyyəsi (Vt) qeyd edilir.

13-cü sətrdə **(“Tezlik stabilliyi”)** daşıyıcı tezliyin nomunal dəyərdən kənara çıxması norması qeyd edilir.

14-cü sətrdə **(“Antenanın asılma hündürlüyü”)** verici antenanın yer səthindən asılma hündürlüyü qeyd olunur.

15.1-ci sətrdə **(“polyarizasiya”)** siqnalın vertikal (V) və ya horizontal (H) səthdə yayımlanması qeyd olunur.

15.2-cisətrdə **(“yayım diaqramının forması) şüalanma səviyyəsinin** istiqamətdən asılı olaraq **dəyişməsini xarakterizə edən məlumat (dairəvi, sektor və s.) və ya diaqram**  təsviri qeyd edilir.

15.3-cü sətrdə **(“güclənmə əmsalı”)** ötürülən siqnalınantena tərəfindən güclənmə göstəricisi (dB) qeyd olunur.

16-cı sətrdə **(“İstismara verildiyi tarix”)** quraşdırılan avadanlığın istismara verilmə tarixi qeyd olunur.